**“ДИ БИ ЭМ ЛИЗИНГ” ХЯЗГААРЛАГДМАЛ**

**ХАРИУЦЛАГАТАЙ КОМПАНИЙН ДҮРЭМ**

**НЭГДҮГЭЭР БҮЛЭГ**

**НИЙТЛЭГ ҮНДЭСЛЭЛ**

**Нэг.Дүрмийн зорилго**

1.1.Энэхүү дүрэм (цаашид “**Дүрэм**” гэх)-ийн зорилго нь Монгол Улсын Иргэний хууль, Компанийн тухай хуулийн дагуу “Ди Би Эм лизинг” хязгаарлагдмал хариуцлагатай компани (цаашид “**Компани**” гэх)-ийн эрх зүйн байдал, үйл ажиллагааны чиглэл, удирдлага, тэдгээрийн бүрэн эрхийг тогтоохтой холбоотой харилцааг зохицуулахад оршино.

**Хоёр.Компанийн зорилго**

2.1.Компанийн зорилго нь үндэсний эдийн засгийн тогтвортой өсөлтийг хангах, тэргүүлэх салбаруудад хэрэгжих төсөл, хөтөлбөрүүд болон импортыг орлох, экспортын орлогыг нэмэгдүүлэх үйлдвэрлэл, үйлчилгээг хөгжүүлэхэд шаардлагатай техник, тоног, төхөөрөмжөөр санхүүгийн түрээсийн үйлчилгээ үзүүлэхэд оршино.

**Гурав.Компанийн нэр, хаяг**

3.1.Компанийн оноосон нэрийг монгол хэлээр “Ди Би Эм лизинг” хязгаарлагдмал хариуцлагатай компани, англи хэлээр “DBM Leasing” limited liability company гэнэ.

**Дөрөв.Компанийн бэлгэдэл, тэмдэг, хэвлэмэл хуудас**

4.1.Компани нь өөрийн бэлгэдэл, албан бичгийн хэвлэмэл хуудас, тэмдэг хэрэглэнэ.

4.2.Компанийн бэлгэдэл, тэмдэг, албан бичгийн загвар, тодорхойлолтыг Компанийн Төлөөлөн удирдах зөвлөл батална.

**ХОЁРДУГААР БҮЛЭГ**

**КОМПАНИЙН ЭРХЛЭХ ҮЙЛ АЖИЛЛАГАА**

**Тав.Компанийн эрх зүйн байдал**

5.1.Компани нь бие даасан тайлан тэнцэлтэй, өөрийн нэрийн өмнөөс үйл ажиллагаа явуулж, үйл ажиллагааныхаа эрхлэх асуудлын хүрээнд эрх эдэлж, үүрэг хүлээдэг, нэг хувьцаа эзэмшигчтэй, өөрийн тусгайлсан эд хөрөнгөтэй, ашгийн төлөө хуулийн этгээд байна.

5.2.Компани нь Монгол Улсын Үндсэн хууль, Иргэний хууль, Компанийн тухай хууль, Санхүүгийн түрээс /лизинг/-ийн тухай хууль, Монгол Улсын олон улсын гэрээ болон тэдгээртэй нийцүүлэн гаргасан Монгол Улсын холбогдох бусад хууль тогтоомжийн хүрээнд үйл ажиллагаа явуулна.

5.3.Компанийн эрх барих дээд байгууллага нь Хувьцаа эзэмшигчдийн хурал бөгөөд Хувьцаа эзэмшигчдийн хурлын чөлөөт цагт компанийн эрх барих байгууллага нь Төлөөлөн удирдах зөвлөл байна.

**Зургаа.Компанийн эрхлэх үйл ажиллагаа**

6.1.Компани нь үйл ажиллагаагаа хугацаагүй эрхэлнэ.

6.2.Компани нь энэхүү дүрэм болон холбогдох хууль тогтоомжийн хүрээнд санхүүгийн түрээсийн үйл ажиллагааг эрхэлнэ.

6.3.Компани нь өөрийн эрхлэх үйл ажиллагааны хүрээнд сонирхлын зөрчилтэй хэлцэл болон их хэмжээний хэлцлээс бусад гадаад, дотоодын банк, санхүүгийн байгууллага, бусад хуулийн этгээдтэй харилцаж, хамтран ажиллах гэрээ, хэлцэл байгуулна.

**Долоо.Компанийн үйл ажиллагааны зарчим**

7.1.Компани нь үйл ажиллагаандаа дараах зарчмыг баримтална:

7.1.1.үйл ажиллагаагаа тогтвортой явуулах;

7.1.2.үндэсний үйлдвэрлэл, хөрөнгө оруулалт, эдийн засгийн өсөлтийг дэмжих төрийн бодлогыг хэрэгжүүлэх болон үр ашигтай ажиллах зарчмын тэнцвэрт байдлыг хангах;

7.1.3.хараат бус байх;

7.1.4.ашигтай ажиллах;

7.1.5.харилцагчдад хүрч ажиллах цар хүрээг өргөжүүлэх, хөгжүүлэх;

7.1.6.ил тод байх;

7.1.7.хариуцлагатай байх.

**Найм.Компанийн үйл ажиллагаанд тавигдах шаардлага**

8.1.Компани нь мэргэжил, ур чадвартай ажилтнуудыг сонгон ажиллуулах, бэлтгэх, давтан сургах, тэдгээрийн тогтвор суурьшил, үр бүтээлтэй ажиллах нөхцөлийг бүрдүүлж, шаардагдах тоног төхөөрөмж, техник хэрэгслээр хангаж ажиллана.

8.2.Компанийн ажилтан дараах шаардлагыг хангаж ажиллана:

8.2.1.албан үүргээ үнэнч шударгаар биелүүлэх;

8.2.2.бусад байгууллага, аж ахуйн нэгж, хувь хүний ашиг сонирхлыг төлөөлөхгүй байх;

8.2.3.холбогдох хууль тогтоомжийг зөрчин хувьдаа болон гэр бүл, төрөл садан, хувийн харилцаатай болон нэгдмэл ашиг сонирхолтой бусад этгээдэд давуу байдал олгохгүй байх.

**Ес.Компанийн үйл ажиллагаанд хориглох зүйл**

9.1.Компани нь дараах үйл ажиллагааг эрхлэхийг хориглоно:

9.1.1.хууль тогтоомж, дотоод журамд заасны дагуу өөрийн Компанийн ажилтанд санхүүгийн тусламж, дэмжлэг, хөнгөлөлт үзүүлэхээс бусад тохиолдолд иргэд, хуулийн этгээдэд буцалтгүй тусламж, дэмжлэг, хөнгөлөлт үзүүлэх, хандив өгөх;

9.1.2.санхүүгийн түрээснээс бусад үйл ажиллагаа эрхлэх;

9.1.3.дангаар болон бусад санхүүгийн түрээсийн үйл ажиллагаа эрхэлдэг этгээдтэй хамтран зах зээлд хууль бусаар ноёрхох, давуу байдал бий болгох.

**ГУРАВДУГААР БҮЛЭГ**

**КОМПАНИЙН ХУВЬ НИЙЛҮҮЛСЭН ХӨРӨНГӨ**

**Арав.Компанийн хувь нийлүүлсэн хөрөнгө, түүний хэмжээ**

10.1. Компанийн зарласан хувьцаа нэг бүр нь 1,000,000 (нэг сая) төгрөгийн нэрлэсэн үнэ бүхий 100,000 (нэг зуун мянган) ширхэг энгийн хувьцаанаас бүрдэх ба нийт үнийн дүн нь 100,000,000,000 (нэг зуун тэрбум) төгрөг байна.

10.2.Компанийн хувь нийлүүлсэн хөрөнгийн хэмжээ нэг бүр нь 1,000,000 (нэг сая) төгрөгийн нэрлэсэн үнэ бүхий 100,000 (нэг зуун мянга) ширхэг энгийн хувьцаа буюу нийт 100,000,000,000 (нэг зуун тэрбум) төгрөг байна.

10.3.Нэгж энгийн хувьцаа нь нэг саналын эрхтэй байна.

10.4.Компанийн хувьцааг Монгол Улсын Хөгжлийн банк /цаашид “МУХБ” гэх/ 100 хувь эзэмшинэ.

10.5.Компани нь тухай жилийн цэвэр ашгаас хувь нийлүүлсэн хөрөнгийг нэмэгдүүлж, үлдэх хэсгээр алдагдлыг нөхөх зорилго бүхий нөөц сан байгуулж болно.

**ДӨРӨВДҮГЭЭР БҮЛЭГ**

**КОМПАНИЙН УДИРДЛАГА ЗОХИОН БАЙГУУЛАЛТ**

**Арван нэг.Хувьцаа эзэмшигчийн эрх, үүрэг**

11.1.Хувьцаа эзэмшигч нь Компанийн тухай хуульд зааснаас гадна Компанийн ашиг орлогыг нэмэгдүүлэх, өмч хөрөнгийг өсгөх талаар санал, шүүмжлэл гаргах эрхийг эдэлнэ.

11.2. Хувьцаа эзэмшигч нь дараах үүргийг хүлээнэ:

11.2.1.Компанийн ашиг орлогыг нэмэгдүүлэх үйл ажиллагаанд идэвх санаачилгатай оролцох;

11.2.2.Компанийн нэрийг хувийн ашиг сонирхолд ашиглахгүй байх, Компанийн нэр хүнд, өмч хөрөнгөнд хохирол учруулж болзошгүй үйл ажиллагаа явуулахгүй байх;

11.2.3.Компанийн хууль ёсны ашиг сонирхлыг хүндэтгэн, бие даасан, үр ашигтай үйл ажиллагаа явуулах нөхцөлийг бүрдүүлж, Компанийн хөрөнгийг нэмэгдүүлэхэд чиглэсэн аливаа бодлого, шийдвэрээр тогтвортой дэмжих;

11.2.4.хууль тогтоомж болон энэхүү Дүрэмд хувьцаа эзэмшигчийн бүрэн эрхэд хамааруулснаас бусад асуудлаар Компанийн өдөр тутмын үйл ажиллагаанд шууд оролцохгүй байх;

11.2.5.Компанийн алдагдлыг нөөц сангийн хөрөнгөөр нөхөх боломжгүй тохиолдолд нэмэлт хөрөнгө оруулалт олгох эсэх асуудлыг шийдвэрлэх.

**Арван хоёр.Хувьцаа эзэмшигчдийн хурал**

12.1.Компанийн Хувьцаа эзэмшигчдийн хурлын бүрэн эрхийг Монгол Улсын Хөгжлийн банкны Гүйцэтгэх удирдлага хэрэгжүүлнэ.

12.2.Хувьцаа эзэмшигч нь Компанийн тухай хуульд заасан бүрэн эрхийг хэрэгжүүлнэ.

12.3.Хувьцаа эзэмшигчдийн хурал нь ээлжит болон ээлжит бус байна.

12.4.Хувьцаа эзэмшигчдийн ээлжит болон ээлжит бус хурлыг Компанийн тухай хуульд заасныг баримтлан зарлан хуралдуулна.

12.5.Хувьцаа эзэмшигчдийн хурал хуралдуулах тухай шийдвэр гаргаснаас хойш хуанлийн таваас доошгүй хоногийн дараа хуралдуулна.

12.6.Хувьцаа эзэмшигчдийн хурлаар Компанийн тухай хуулийн 62.1-д заасан асуудлыг хэлэлцэн шийдвэрлэнэ.

**Арван гурав.Төлөөлөн удирдах зөвлөл**

13.1.Компанийн Төлөөлөн удирдах зөвлөл нь гурван гишүүнтэй байх ба үүний нэг гишүүн нь хараат бус гишүүн байна.

13.2.Төлөөлөн удирдах зөвлөлийн гишүүдийг Хувьцаа эзэмшигчдийн хурлаар сонгож, чөлөөлнө.

13.3.Төлөөлөн удирдах зөвлөлийн даргыг төлөөлөн удирдах зөвлөлийн гишүүдийн дотроос нийт гишүүний олонхын саналаар сонгоно.

13.4. Төлөөлөн удирдах зөвлөлийн дарга, гишүүд нь дараах шалгуурыг хангасан байна. Үүнд:

13.4.1.зээл, баталгаа, батлан даалтын гэрээгээр хүлээсэн хугацаа хэтэрсэн аливаа өргүй байх;

13.4.2.банк, санхүү, эрх зүй, инженер, эдийн засгийн дээд боловсролтой, тухайн салбарт удирдах албан тушаалд ажилласан, мэргэжлийн дадлага туршлагатай байх;

13.4.3.ял шийтгэлгүй байх;

13.4.4.төрийн улс төрийн албан тушаал хашдаггүй байх;

13.4.5.эрх бүхий албан тушаалтнаар нь ажиллаж байсан хуулийн этгээд дампуурсан, төлбөрийн чадваргүй болсон нь тухайн этгээдээс аливаа хэлбэрээр шалтгаалаагүй болох нь нотлогдсон байх;

13.4.6.зөрчлийн улмаас банк, банк бус санхүүгийн байгууллагын тусгай зөвшөөрөл хүчингүй болох үед тухайн байгууллагын эрх бүхий албан тушаалтан байгаагүй байх;

13.4.7.санхүүгийн зах зээлд мэргэжлийн үйл ажиллагаа эрхэлдэг байгууллагад эрх бүхий албан тушаалтнаар ажиллаж байх үедээ захиргааны хариуцлага хүлээсэн бол үүнээс хойш гурван жил өнгөрсөн байх.

13.5.Төлөөлөн удирдах зөвлөлийн гишүүдийн бүрэн эрхийн хугацаа 3 жил ба нэг удаа улируулан сонгож болно.

13.6.Удаан хугацаагаар үүргээ хэрэгжүүлэх боломжгүй болсон, чөлөөлөгдөх хүсэлтээ гаргасан, эсхүл нас барсан төлөөлөн удирдах зөвлөлийн гишүүнийг орлох этгээдийг нөхөн сонгууль хүртэл төлөөлөн удирдах зөвлөл түр томилж болно.

13.7.Төлөөлөн удирдах зөвлөлийн төрийн өмчийн төлөөллийг хэрэгжүүлэхээр томилогдсон гишүүн нь Дүрмийн 13.4-т заасан шалгуурыг, хараат бус гишүүн нь Дүрмийн 13.12-т заасан шалгуурыг томилогдсоны дараа хангахааргүй болсон нь тогтоогдсон, эсхүл төрийн өмчийн төлөөллийг хэрэгжүүлэхээр томилогдсон гишүүд нь өөрийн нэр дэвшүүлсэн байгууллагаас халагдсан, чөлөөлөгдсөн бол бүрэн эрх нь дуусгавар болох ба тус гишүүнийг чөлөөлөх асуудлыг Хувьцаа эзэмшигчдийн хурлаар шийдвэрлэнэ.

13.8.Тухайн тайлант жилийн төлөөлөн удирдах зөвлөлийн ээлжит хуралд гуравны нэгээс доош ирцтэй оролцсон, эсхүл гуравны нэгээс доош ирцтэй оролцох нь тодорхой болж үүргээ хэрэгжүүлэх боломжгүй болсон төлөөлөн удирдах зөвлөлийн гишүүнийг чөлөөлөх эсэх асуудлыг Хувьцаа эзэмшигчдийн хурлаар хэлэлцэн шийдвэрлэнэ.

13.9.Хувьцаа эзэмшигчийн эрхийг хэрэгжүүлэгч этгээд төлөөлөн удирдах зөвлөлийн гишүүнтэй гэрээ байгуулна.

13.10.Төлөөлөн удирдах зөвлөлийн дарга нь Компанийн төлөөлөн удирдах зөвлөлийн үйл ажиллагааг зохион байгуулж, хурлын товыг зарлах, хэлэлцэх асуудлыг батлах, хуралдуулах, хурал даргалах, хурлын дэгийг сахиулах, хурлын тэмдэглэлийг хөтлүүлэх, хяналт тавих үүргийг хүлээнэ.

13.11.Төлөөлөн удирдах зөвлөлийн даргын түр эзгүйд түүний үүргийг төлөөлөн удирдах зөвлөлийн даргын томилсон гишүүн гүйцэтгэнэ.

13.12.Төлөөлөн удирдах зөвлөлийн хараат бус гишүүн нь энэхүү Дүрмийн 13.4, Компанийн тухай хуулийн 79 дүгээр зүйлийн 79.1-д зааснаас гадна дараах шалгуурыг хангасан байна. Үүнд:

13.12.1.төрийн жинхэнэ албан тушаал хашдаггүй байх, сүүлийн таван жилд улс төрийн албан тушаал хашиж байгаагүй байх;

13.12.2.Компанийн эрх бүхий албан тушаалтан, түүний холбогдох этгээд бус байх;

13.12.3.Компанийн хувьцааны тав ба түүнээс дээш хувийг дангаар болон холбогдох этгээдийн хамт эзэмшдэггүй байх.

13.13.Төлөөлөн удирдах зөвлөлийн хараат бус гишүүн нь бусад гишүүдийн адил эрх, үүрэгтэй байхаас гадна Компанийн тухай хуульд заасан нэмэлт эрх, үүргийг хүлээнэ.

13.14.Төлөөлөн удирдах зөвлөлийн дарга нь төлөөлөн удирдах зөвлөлийн нарийн бичгийн даргын эзгүйд түүнийг орлох этгээдийг томилно.

13.15.Төлөөлөн удирдах зөвлөлийн нарийн бичгийн дарга нь Компанийн тухай хуульд заасан үүргийг хүлээхээс гадна Компанийн төлөөлөн удирдах зөвлөлийн үйл ажиллагааны журамд заасан эрх, үүргийг хүлээнэ.

**Арван дөрөв.Төлөөлөн удирдах зөвлөлийн хурал**

14.1.Төлөөлөн удирдах зөвлөлийн үйл ажиллагаа явуулах үндсэн хэлбэр нь хурал байна.

14.2.Төлөөлөн удирдах зөвлөлийн ээлжит хурлыг улиралд нэгээс доошгүй удаа хуралдуулна.

14.3.Төлөөлөн удирдах зөвлөлийн ээлжит бус хурлыг төлөөлөн удирдах зөвлөлийн дарга, Гүйцэтгэх захирлын санаачилга, шаардлагаар хуралдуулж болно.

14.4.Төлөөлөн удирдах зөвлөлийн хурлын шийдвэр нь тогтоол хэлбэртэй байх бөгөөд түүнд төлөөлөн удирдах зөвлөлийн дарга гарын үсэг зурж, Компанийн тэмдэг дарж баталгаажуулна.

14.5.Төлөөлөн удирдах зөвлөлийн хурлыг эчнээ санал хураалтаар зохион байгуулж болно.

14.6.Төлөөлөн удирдах зөвлөлийн хурал нийт гишүүдийн дийлэнх олонх оролцсоноор хүчин төгөлдөр болно.

14.7.Төлөөлөн удирдах зөвлөлийн хуралд гишүүн бүр саналын нэг эрхтэй байна.

14.8.Төлөөлөн удирдах зөвлөлийн хурлын тэмдэглэл /протокол/-ийг Гүйцэтгэхдээ Компанийн тухай хуулийн 80.11-д заасныг тусгах бөгөөд хуралд оролцсон гишүүд гарын үсэг зурж баталгаажуулна.

14.9.Төлөөлөн удирдах зөвлөлийн аль нэг гишүүн төлөөлөн удирдах зөвлөлийн хурлын тэмдэглэл /протокол/-д гарын үсэг зурахаас татгалзсан бол энэ тухай бичгээр тайлбар гаргана.

14.10.Төлөөлөн удирдах зөвлөлийн хурлын тэмдэглэл /протокол/-ийг буруу хөтөлсөн нь тухайн хурлаас гаргасан шийдвэрийг хүчингүй болгох үндэслэл болохгүй.

14.11.Төлөөлөн удирдах зөвлөлийн гишүүн зөвхөн өөрийн биеэр хуралд оролцож эрх хэмжээгээ хэрэгжүүлэх бөгөөд өөр этгээдээр төлөөлүүлж хуралд оролцохыг хориглоно. Хэрэв төлөөлөн удирдах зөвлөлийн гишүүн хуралд биеэр оролцоогүй боловч тухайн хэлэлцэж буй асуудлын талаар бичгээр саналаа өгсөн бол түүнийг хуралд оролцсонд тооцно.

14.12.Төлөөлөн удирдах зөвлөлийн үйл ажиллагааны зардлыг Компанийн жил бүрийн төсөвт суулгана.

14.13.Төлөөлөн удирдах зөвлөл нь хувьцаа эзэмшигчдийн хуралд жил бүр ажлаа тайлагнах үүрэгтэй.

14.14.Төлөөлөн удирдах зөвлөл нь дэргэдээ аудитын, нэр дэвшүүлэх, цалин, урамшууллын, эрсдэлийн зэрэг хороотой байж болно.

**Арван тав.Төлөөлөн удирдах зөвлөлийн бүрэн эрх**

15.1.Төлөөлөн удирдах зөвлөл нь Компанийн тухай хуулийн 76.1-т заасан бүрэн эрхийг хэрэгжүүлэхээс гадна дараах асуудлыг хэлэлцэн шийдвэрлэнэ:

15.1.1.Компанийн бүтэц, орон тооны дээд хязгаарыг батлах;

15.1.2.Компанийн стратегийн зорилтуудыг тодорхойлж, урт, дунд хугацааны болон тухайн жилийн бизнес төлөвлөгөө, үйл ажиллагааны үр дүнгийн үзүүлэлтийг батлах;

15.1.3.дотоод аудитор, төлөөлөн удирдах зөвлөлийн нарийн бичгийн даргыг томилох, чөлөөлөх, түүнтэй байгуулах гэрээний нөхцөл, түүнд олгох цалин, шагнал урамшуулал, хариуцлагын хэмжээг тогтоож, тогтоосон нөхцөлийн дагуу гэрээ байгуулах зөвшөөрлийг Компанийн төлөөлөн удирдах зөвлөлийн даргад олгох;

15.1.4.Компанийн Санхүүгийн түрээсийн, Эрсдэлийн, Актив, пассивын удирдлагын, Нягтлан бодох бүртгэлийн бодлогыг хэлэлцэн батлах;

15.1.5.Компанийн үйл ажиллагааны зохистой харьцааны шалгуур үзүүлэлтийн журмыг хэлэлцэн батлах;

15.1.6.Компанийн шинээр бараа, ажил, үйлчилгээ худалдаж авах, үндсэн хөрөнгөд бүртгэлтэй эд хөрөнгийг худалдах, шилжүүлэх болон акталж, данснаас хасах эд хөрөнгийн талаар баримтлах журмыг батлах;

15.1.7.Компанийн бэлгэдэл, тэмдгийн загвар, түүний тодорхойлолт, хэрэглэх журмыг батлах;

15.1.8.Компанийн тухайн жилийн үйл ажиллагааны зардлын төсөв, үндсэн хөрөнгө худалдан авах төсвийг батлах, түүнд тодотгол хийх;

15.1.9.албан тушаалын цалингийн хэмжээ бүхий цалингийн дээд хязгаарыг тогтоох;

15.1.10.толгой болон охин, хараат компани хоорондын харилцааг зохицуулсан аливаа гэрээ байгуулах;

15.1.11.энэхүү Дүрэм болон Компанийн тухай хуульд зааснаас гадна Гүйцэтгэх захирлаас төлөөлөн удирдах зөвлөлийн хурлаар хэлэлцүүлэхээр оруулсан бусад асуудал;

15.1.12.их хэмжээний болон сонирхлын зөрчилтэй гэрээ хэлцлийг шийдвэрлэж чадаагүй тохиолдолд Компанийн хувьцаа эзэмшигчдийн хуралд танилцуулан шийдвэрлүүлэх;

15.1.13.төлөөлөн удирдах зөвлөлийн үйл ажиллагааны журмыг батлах;

15.1.14.Дүрмийн 14.14-т зааснаар дэргэдээ хороо байгуулах тохиолдолд уг хорооны журмыг батлах;

15.1.15.Компанийн Гүйцэтгэх захирлыг сонгон шалгаруулах журам батлах, сонгон шалгаруулалтын ажлыг зохион байгуулах чиг үүрэг бүхий ажлын хэсгийг томилох;

15.1.16.Компанийн Гүйцэтгэх захирлыг сонгох, томилох түүнтэй гэрээ байгуулах, дүгнэх, ажлаас чөлөөлөх;

15.1.17.Компанийн активыг ангилах, эрсдэлийн сан байгуулах, зарцуулах журмыг батлах;

15.1.18.Компанийн хүү, шимтгэлийн ерөнхий нөхцөл тогтоох журмыг батлах;

15.1.19.Компанийн мөнгөн хадгаламжийн үйл ажиллагааны журмыг батлах.

**Арван зургаа.Компанийн Гүйцэтгэх удирдлага, түүний бүрэн эрх**

16.1.Компанийн Гүйцэтгэх удирдлагыг Гүйцэтгэх захирал хэрэгжүүлнэ.

16.2.Гүйцэтгэх захирлыг энэхүү Дүрмийн 15.1.15-т заасан журмын дагуу нээлттэй сонгон шалгаруулалтаар сонгож, Дүрмийн 12.1-т заасан Компанийн Хувьцаа эзэмшигчдийн хурлын бүрэн эрхийг хэрэгжүүлэгч этгээдэд танилцуулсны үндсэн дээр томилж, чөлөөлнө.

16.3.Гүйцэтгэх захирал нь дараах шаардлагыг хангасан байна. Үүнд:

16.3.1.банк, санхүү, эдийн засаг, эрх зүйн дээд боловсролтой, санхүүгийн салбарт удирдах албан тушаалд ажиллаж байсан, мэргэжлийн дадлага туршлагатай байх;

16.3.2.ял шийтгэлгүй, ёс зүй болон бизнесийн нэр хүнд нь Компанийг удирдахад харшлахгүй байх;

16.3.3.төлөөлөн удирдах зөвлөлөөс тогтоосон бусад шаардлага.

16.4.Гүйцэтгэх захирал нь холбогдох хууль, Компанийн дүрэм, хувьцаа эзэмшигч эсхүл төлөөлөн удирдах зөвлөлөөс олгосон эрх хэмжээний хүрээнд хэлцэл хийх, гэрээ байгуулах, компанийг төлөөлөх зэргээр компанийн нэрийн өмнөөс итгэмжлэлгүйгээр үйл ажиллагаа явуулна.

16.5.Гүйцэтгэх захирлын түр эзгүйд Гүйцэтгэх захирлаас эрх олгосон этгээд Гүйцэтгэх захирлын эрхийг хэрэгжүүлнэ.

16.6.Гүйцэтгэх захирал нь дараах эрх, үүрэгтэй байна:

16.6.1.Компанийн төлөөлөн удирдах зөвлөлийн хурлыг хуралдуулах санаачилга, шаардлага гаргах, хурлаар хэлэлцэх асуудлын талаарх саналыг төлөөлөн удирдах зөвлөлийн даргад гаргах;

16.6.2.Компанийн үйл ажиллагаатай холбогдох асуудлаар өөрт олгосон эрх хэмжээний хүрээнд тушаал гаргаж, биелэлтийг хангуулах;

16.6.3.Компанийн үйл ажиллагааг төлөөлөн удирдах зөвлөлийн өмнө бүрэн хариуцаж, жил бүр ажлын үр дүнгээ тайлагнаж, дүгнүүлэх;

16.6.4.Компанийн санхүүгийн болон үйл ажиллагааны тайлан тэнцлийг цаг тухайд нь гаргаж, эрх бүхий этгээдэд тайлагнаж мэдээлэх үүрэгтэй бөгөөд түүний үнэн зөвийг хариуцах;

16.6.5.Компанийн хувьцаа эзэмшигчдийн хурал болон төлөөлөн удирдах зөвлөлийн эрх хэмжээнд зааснаас бусад дотоод бодлого, журам, заавар, аргачлал, ажил үүргийн хуваарийг баталж, мөрдүүлэх;

16.6.6.Компанийн батлагдсан орон тооны дээд хязгаар, зохион байгуулалтын бүтцийн хүрээнд ажилтныг ажилд томилох, ажлын байрны тодорхойлолтыг батлах, батлагдсан цалингийн дээд хязгаарын хүрээнд цалин хөлс, урамшууллын хэмжээг тогтоох, ажилтны нийгэм ахуй хангамжийн асуудлыг шийдвэрлэх, ажилтанд сахилгын шийтгэл ногдуулах, ажилтантай хөдөлмөрийн гэрээ байгуулах, ажлаас чөлөөлөх;

16.6.7.Компанийн стратегийн зорилт, урт, дунд хугацааны болон тухайн жилийн бизнес төлөвлөгөөний төслийг боловсруулж төлөөлөн удирдах зөвлөлийн хуралд оруулж, шийдвэрлүүлэх, түүний хэрэгжилтийг зохион байгуулах;

16.6.8.Компанийн жилийн үйл ажиллагааны зардлын төсөв болон хөрөнгө оруулалтын төлөвлөгөөний төслийг боловсруулж, төлөөлөн удирдах зөвлөлийн хуралд оруулан шийдвэрлүүлэх, түүний хэрэгжилтийг зохион байгуулах;

16.6.9.Компанийн бодлого, түүний хэрэгжилттэй холбогдсон асуудлаар хувьцаа эзэмшигч болон холбогдох бусад байгууллагатай шууд харилцаж, байр сууриа илэрхийлэх;

16.6.10.Компанийн нууцад хамаарах мэдээлэл, материалын жагсаалт болон нууц хамгаалах журмыг хууль тогтоомжид нийцүүлэн батлах, хэрэгжилтэд хяналт тавих;

16.6.11.энэхүү дүрэм болон холбогдох хууль тогтоомж, норм, норматив, хувьцаа эзэмшигчдийн хурлын шийдвэр, төлөөлөн удирдах зөвлөлийн тогтоолоор өгсөн үүрэг, даалгаврыг хэрэгжүүлэх ажлыг зохион байгуулж, гүйцэтгэлийг хангуулах;

16.6.12.гэрээгээр хүлээсэн үүргээ биелүүлэх, Компанийн санхүү, төлбөрийн чадвар, нэр хүндийг дээшлүүлэхэд чиглэсэн бодлого, үйл ажиллагаа явуулах;

16.6.13.үүрэг гүйцэтгэх явцад олж авсан мэдээллийг хувийн ашиг сонирхолд нийцүүлэн ашиглахгүй байх;

16.6.14.хууль болон энэхүү Дүрэм, гэрээнд заасан бусад эрх эдэлж, үүрэг хүлээх;

16.6.15.Төлөөлөн удирдах зөвлөлийн томилогдсон нийт гишүүдийн тоо Компанийн тухай хуулийн 80.5-д зааснаар хурлын ирц бүрдүүлэхэд хүрэлцэхгүй бол төлөөлөн удирдах зөвлөлийн гишүүдийг сонгох, томилохтой холбоотой хувьцаа эзэмшигчдийн ээлжит бус хурлыг зарлан хуралдуулах.

16.7.Гүйцэтгэх захирал нь албан үүргээ хэрэгжүүлэх явцдаа энэхүү дүрэм, хөдөлмөрийн гэрээгээр хүлээсэн үүргээ зөрчиж, Компанийн нэр хүнд, эдийн засгийн байдалд ноцтой хохирол учруулсан болох нь тогтоогдвол Төлөөлөн удирдах зөвлөл бүрэн эрхийг нь дуусгавар болгож, чөлөөлнө.

**ТАВДУГААР БҮЛЭГ**

**КОМПАНИЙН ХЯНАЛТЫН ТОГТОЛЦОО**

**Арван долоо.Компанийн хяналтын тогтолцооны бүтэц**

17.1. Компанийн дотоод аудиторыг Төлөөлөн удирдах зөвлөлөөс томилж, түүний үйл ажиллагааны журмыг батална.

17.2. Компани нь хөндлөнгийн хяналтын зарчмыг үйл ажиллагаандаа баримтлах бөгөөд санхүүгийн тайланг шалгуулж баталгаажуулан, санхүү, эдийн засгийн үйл ажиллагаанд бүрэн болон хэсэгчилсэн шалгалтыг хөндлөнгийн аудитын байгууллагаар гүйцэтгүүлнэ.

**ЗУРГААДУГААР БҮЛЭГ**

**КОМПАНИЙН ЭРХ БҮХИЙ АЛБАН ТУШААЛТАН,  
САНХҮҮГИЙН ҮЙЛ АЖИЛЛАГАА**

**Арван найм.Компанийн эрх бүхий албан тушаалтан**

18.1.Компанийн Төлөөлөн удирдах зөвлөлийн дарга, гишүүд, нарийн бичгийн дарга, дотоод аудитор, Гүйцэтгэх захирал, зохион байгуулалтын нэгжийн удирдлага, ерөнхий нягтлан бодогч нар нь компанийн эрх бүхий албан тушаалтан байна.

18.2. Эрх бүхий албан тушаалтан нь Компанийн тухай хуульд заасны дагуу эрх эдэлж, үүрэг хүлээнэ.

18.3.Компанийн эрх бүхий албан тушаалтан нь дараах үүрэгтэй:

18.3.1.хууль болон Компанийн дүрэм, журам, гэрээнд заасан бүрэн эрхийн хүрээнд ажиллаж, эрх мэдлээ хэрэгжүүлэх;

18.3.2.үйл ажиллагаандаа Компанийн эрх ашгийг дээдлэх зарчмыг баримталж, Компанийн тухай хууль болон энэхүү дүрмээр тогтоосон үүргээ чанд биелүүлэх;

18.3.3.үйл ажиллагаагаа хараат бус, бие даасан байдлаар явуулж, хувьцаа эзэмшигч, харилцагч болон бусад оролцогч талуудын эрх ашгийг тэргүүн зэрэгт тавьж ашиг сонирхлын зөрчил гаргахгүй байх;

18.3.4.шууд болон шууд бус байдлаар эсхүл гуравдагч талын нэрийн өмнөөс Компанид нөлөөлж болох аливаа хэлцэл, материаллаг сонирхолтой асуудлын талаар Гүйцэтгэх захиралд болон хувьцаа эзэмшигчид мэдэгдэх;

18.3.5.Компанийн эрх ашигт нийцүүлэн үндэслэлтэй шийдвэр гаргах;

18.3.6.шийдвэр гаргахдаа сонирхлын зөрчлөөс зайлсхийж, сонирхлын зөрчил үүссэн бол энэ тухайгаа заавал мэдэгдэж, шийдвэр гаргахад оролцохгүй байх;

18.3.7.Компанийн эрх бүхий албан тушаалтан нь тухайн албан тушаалд томилогдсоноос хойш хуанлийн 10 хоногийн дотор Компанийн тухай хуулийн 99 дүгээр зүйлд заасан өөрийн нэгдмэл сонирхолтой этгээдийн жагсаалтыг гаргаж, Гүйцэтгэх захиралд өгөх, Гүйцэтгэх захирал нь хувьцаа эзэмшигчдийн хуралд өгөх бөгөөд уг жагсаалтад өөрчлөлт орох бүрд хуанлийн 10 хоногийн дотор компанид мэдэгдэх;

18.3.8.Компанийн нууцад хамаарах мэдээллийг бусдад задруулах, хувийн сонирхлын зорилгоор ашиглахгүй байх;

18.3.9.Компанийн тухай хуулийн 85 дугаар зүйлийн 85.2-т заасан үүрэг.

**Арван ес.Компанийн санхүүгийн үйл ажиллагаа**

19.1.Компанийн санхүүгийн жил нь хуанлийн жилтэй ижил байна.

19.2.Компани нь нягтлан бодох бүртгэлийн болон татварын багц хууль, олон улсын нягтлан бодох бүртгэлийн стандартын дагуу нягтлан бодох бүртгэл хөтлөн, санхүүгийн тайлан гаргаж, аудитын байгууллагаар дүгнэлт гаргуулан хувьцаа эзэмшигч, эрх бүхий бусад этгээдэд танилцуулна.

19.3.Санхүүгийн тайлангийн үнэн зөвийг Компанийн Гүйцэтгэх захирал, ерөнхий нягтлан бодогч хариуцна.

19.4.Компанийн ерөнхий нягтлан бодогч нь мэргэшсэн нягтлан бодогч байх бөгөөд түүнийг Гүйцэтгэх захирал томилж, чөлөөлнө.

19.5.Жилийн санхүүгийн тайланг аудитаар баталгаажуулж, хувьцаа эзэмшигчдийн ээлжит хурлаар хэлэлцүүлсэн өдрөөс хойш ажлын 5 өдрийн дотор нийтэд мэдээлнэ.

**ДОЛДУГААР БҮЛЭГ**

**БУСАД АСУУДАЛ**

**Хорь.Компанийг татан буулгах**

20.1.Компанийн тухай хуулийн 26 дугаар зүйлд заасан үндэслэлээр, Төрийн болон орон нутгийн өмчийн тухай хуульд заасны дагуу Компанийг татан буулгана.

20.2.Төлөөлөн удирдах зөвлөл нь Компанийг татан буулгах комисс томилох, татан буулгах хугацаа, журам, зээлдүүлэгчдийн нэхэмжлэлийг барагдуулсны дараа компанид үлдэх эд хөрөнгийг хувьцаа эзэмшигчдэд хуваарилах журам зэргийг тусгасан татан буулгах төслийг Хувьцаа эзэмшигчдийн хуралд танилцуулж, шийдвэрлүүлэх ба эцсийн шийдвэрийг Монгол Улсын Засгийн газар гаргана.

**Хорин нэг.Бусад зүйл**

21.1.Энэхүү дүрмийг монгол хэлээр 3 хувь үйлдэж, улсын бүртгэлд бүртгүүлнэ.

21.2.Компанийн дүрмийг улсын бүртгэлд бүртгүүлснээр хүчин төгөлдөр болсонд тооцно.

----oOo----